Serbski domizniski dźeń 2021 we Wojerecach a na Horach wotměli
Wojerecy/Hory (AK/SN). Serbski ewangelski domizniski dźeń Wojerowskeho regiona zesylnja zhromadnosć, dopomina na historiske korjenje, sensibilizuje za identitu a skruća wěru. Tole podšmórny superintendent na wuměnku Jan Malink wčera we Wojerowskej Janskej cyrkwi. Swjedźensku Božu słužbu je Židźinski chór ze serbskimi kěrlušemi wobrubił. Domizniski dźeń so wot lěta 2007 wotměwa, loni pak dyrbješe korony dla wupadnyć.
Po kemšach jědźechu wobdźělnicy wčera z konjacymi zapřahami na Hory. Po puću pozastachu při lipje w Židźinom. Wo hudźbny přewod starachu so Rakečanscy dujerscy hercy. Na Horjanskej nawsy dožiwichu wobdźělnicy wjele zabawy a zhromadnosće. Jich zawjeselichu dźěći pěstowarnje „Lutki“ z pěsnjemi, basnjemi a rejemi. Wone wustupichu jako lutki kaž tež w narodnej drasće Wojerowskeho regiona. Wotewrjenej běštej tohorunja Patokec kładźita bróžnja a burski muzej.
szl_Latn szl_Latn szl_Latn